Dié gebou staan uit | News24
Dié gebou staan uit
Die uitsig van die balkon van die Sol Plaatje-universiteit se biblioteek oor Kimberley word deur Loyanda Mhlanga, 'n projekbestuurder, bewonder. Foto: Charné Kemp
Die Sol Plaatje-universiteit (SPU) in Kimberley het vandeesweek met sy nuwe en tegnologies gevorderde biblioteek- en laboratorium­geboue gespog.
Die SPU, wat reeds vyf jaar oud is, se gebouekompleks word jaarliks uitgebrei.
Prof. Yunis Ballim, rektor, sê hulle is baie trots op die nuwe geriewe wat vroeër vanjaar deur die kontrakteurs oorhandig is. Hy het dit vroeër vandeesweek aan Kimberliete bekend gestel.
"Behalwe dat dit tot Kimberley se skoonheid bydra, vorm dit die kern van ons studente se opvoeding. Die geriewe spreek van die moderne begrip van onderwys. Alles is bymekaar, daar is kruisbestuiwing van idees binne vakgebiede en veral kommunikasie word aangemoedig.
"Die biblioteek is nie net meer 'n versameling van boeke nie. Dit is 'n gebou wat gesprek aanmoedig. Die kreatiewe leef- en studieruimtes bevorder opvoeding. Al die laboratoriums is in een gebou sodat studente in verskillende wetenskaplike kursusse mekaar kan stimuleer."
Volgens hom is personeel se behoeftes ook bevredig.
"Ons veiligheidstandaarde is van die hoogste gehalte."
Loyanda Mhlanga, 'n projekbestuurder, sê die biblioteek het 'n ouditorium vir konferensies en ruimte vir uitstallings. Die gebou het ook klaskamers en 'n argief.
Die SPU het sowat 1 500 ingeskrewe studente.
Die biblioteek, 'n sesverdiepinggebou met 'n betonaansig, is die kern van die sentrale kampus. Dit staan uit tussen die ander geboue wat 'n steenafwerking het.
"Daar heers 'n interaktiewe atmosfeer. Ons het skerms wat studente kan skuif om hulself af te sonder wanneer hulle in studiegroepe bymekaar kom."
Op die boonste verdieping is daar klankdigte studievertrekke en raadsale.
Die ander nuwe gebou huisves die chemiese, biologiese en argeologiese laboratoriums, asook kantore.
"Al die laboratoriums en voorbereidingsruimtes is in een gebou. Ons moedig interaksie tussen studente in verskillende wetenskaplike dissiplines aan."
Die ander voltooide geboue huisves onder meer die werkwinkels, onderwys- en humanitêre fakulteite, koshuise en kafeteria. Die universiteit het nege geboue op drie kampusse, waarvan sommige ouer en opgeknap is.